In de spoote 1980er Johr isch noh di noh ans Licht cho, ass d Bundesbehörde und au die kantonale Bolizeibehörde öbbe 900000 Fiche aagleit hai. Lut offizielle Archiv si mehr as 700000 Persone und Organisatione betroffe gsi; meh as 10 Brozänt vo dr ganze domolige Bevölkerig. Vor allem Politiker, wo linggs gstande si, und Mitgliider vo Gwärkschafte si bespitzlet worde. Offiziell het d Fichierig s Ziil gha, s Land vor subversive Aktivitete zur Destabilisierig vom System, wo vom Usland us gstüürt worde si, z schütze und so z verhindere ass e totalitäri (kommunistischi) Diktatur chönnt errichdet wärde.